# Íverksetaradagurin 2018

**Vælkomin** til árliga íverksetaradagin.

**Áhugin fyri íverksetan er stórur**, og hann tykist verða vaksandi. Tað er sera hugaligt, tí vit hava altíð brúk fyri fólki, sum hava hug og dirvi at taka ábyrgd og at skapa sær sjálvum og øðrum nýggj arbeiðspláss.

Tað eru íverksetarar, við stálsettum vilja at klára seg sjálvan og at gjøgnumføra sínar ætlanir, sum koma at tryggja virksemi og livilíkindi í framtíðini.

Um allan heimin broytist arbeiðsmarknaðurin og samhandilin við einari ferð, sum vit ongantíð hava sæð fyrr. Tøkniliga menningin skapar ótrúligar nýggjar møguleikar, men hon broytir eisini grundleggjandi fortreytir í nógvum siðbundnum vinnum. Vit síggja eisini her hjá okkum, at nakrar vinnugreinar og nøkur øki í landinum eru í vanda fyri at lúta undir trýstinum. Skal vend koma í, eru tað íverksetarar sum koma at gera tað.

Tí skulu vit frá almennari síðu gera tað so einfalt, sum til ber, at byrja og at reka vinnu í Føroyum. Tað gera vit fyrst og fremst við at skapa góðar tryggar og einfaldar karmar, og harnæst við at geva góða ráðgeving og stuðul, har sum tørvur er á tí.

Nýggjar tíðir og nýggjar vinnur krevja ofta serkøna vitan, og íverksetarar kunnu í dag leita sær ráðgeving, innivist og stuðul á nógvum ymiskum støðum, alt eftir hvørja hjálp teimum tørvar. Íverksetarahúsið, Vinnuframi og Hugskotið veita hjálp innan allar vinnugreinar, og aðrar skipanir sum Filmshúsið, FabLab og nýggja deildin fyri Innlendis menning í Visit Faroe Islands, fyri at nevna nakrar, veita serkønar tænastur innan ávís øki.

**Fyri at hetta ikki skal kennast ørkymlandi og fløkt, er tætt samstarv millum skipanirnar**. Íverksetarar skulu ikki renna higar og hagar at fáa ráð og vegleiðing, men skulu verða beindir á røttu kós, líka mikið hvørja hurð teir fyrst banka upp á.

Eisini verður nógv gjørt fyri at betra lógarkarmarnar fyri íverksetan og at geva rúm fyri nýggjum vinnum. Eitt nú er regluverkið fyri **matvinnur** nú vorðið so einfalt sum ongantíð fyrr, fyri matvørur til heimamarknaðin og til ferðafólk.

**Heimablídnisskipanin**, sum loyvir fólki at virka og borðreiða mat í privata húsarhaldinum fyri ferðafólki, er ein sólskinssøga, sum onnur lond øvunda okkum. Tað eru nú fleiri, sum bjóða heimablídni kring um í landinum, men marknaðurin er als ikki troyttur enn, tí tað kann framvegis vera trupult hjá fólki, sum ferðast runt í Føroyum, at finna sær ein góðan bita.

Fyri at stuðla enn meira upp undir smáframleiðslu, varð matvørulógin broytt í november í fjør, so at tað nú er einfaldari at fara undir **heimaframleiðslu**. Vónin er, at nógv fleiri, sum hava seyð, grønmeti o.a., taka henda møguleikan til sín og fara at framleiða nýggjar og spennandi vørur at selja í handlum og til matstovur, til bæði føroyingar og ferðafólk.

Venda vit okkum til framtíðar útflutningsvinnur, so heldur alivinnan fram at menna seg, og afturat alifyritøkunum gevur tað grundarlag fyri undirveitarar, sum eisini kunnu framleiða vørur til aðrar alitjóðir. Men eisini aling eftir øðrum enn laksi, kann gerast týðandi í framtíðini. Føroyskir tara-íverksetarar hava longu gjørt vart við seg á altjóða pallinum og eru týðandi partnarar í granskingar- og menningarætlanum víða um í heiminum.

Taraalingin hevur til nú verið á granskingar- og royndarstøði, og taraalarar hava manglað eitt trygt grundarlag undir vinnuliga menning og vøkstur. Við nýggjastu broytingunum í alilógini skal aling eftir øðrum enn fiski fáa tryggari karmar, so at tað av álvara ber til at fara undir aling av skeljum og av tara í størri nøgdum.

Og so eru allar tær vinnurnar, sum ikki eru treytaðar av náttúrutilfeingi, men av hugflogi, vitan, listarligum gávum og handilsskapi. **Føroyar eru ein stórur íverksetaradepil**, um vit velja at síggja okkum soleiðis. Tað munnu vera fá støð í heiminum, har tað er so tætt millum alskyns førleikar, royndir, útgerð og vitan. Vit hava tað best hugsandi umhvørvið fyri at skapa nýggjar og spennandi vinnur og fyri at testa nýggjar loysnir. Alla staðni har tú vendir tær, finnur tú fólk við førleikum, sum tær tørvar, og sum eisini hava stór og góð netverk út í heim.

Vit hava eitt ótrúliga ríkt og egið mentanarlív, og nú byrja vit eisini av álvara at síggja vinnuliga virðið í skapandi vinnunum. Tí hava vit nú fingið Filmshús, ið skal stuðla upp undir menningina av Føroyum sum filmslandi, og í næstum fara vit undir at lýsa, hvussu ein tónleikaútflutningsstova kann verða skipað.

Talgilding rúmar eisini óendaligum møguleikum fyri føroyskar íverksetarar. Ætlanirnar fyri talgildu Føroyar eru stórar og fara at kolvelta hvussu vit samskifta og handla okkara millum. Innan mobiltelefoni eru vit millum fremstu lond í heiminum, og fyri framman liggja stórar íløgur í tele- og internetkervinum. Eisini á hesum økinum munnu tað verða stórir møguleikar, um íverkstarar síggja Føroyar sum pall at menna og royna nýggjar loysnir, sum síðani kunnu verða seldar út í heim. Vit kunnu sjálv velja, um vit skulu vera passivir brúkarar í talgilda heiminum, ella um vit skulu taka virknan lut og stuðla upp undir okkara talgildu íverksetarar.

Um vit vilja, kunnu vit skapa eitt tað besta íverksetarasamfelagið í heiminum. Tað er ikki bara ein spurningur um karmar og skipanir, men minst líka nógv um at menna eina íverksetaramentan, sum Íverksetarahúsið frá fyrstan tíð hevur havt sum sína fremstu uppgávu.

Mínar vónir eru góðar, tí **íverksetarahugurin er stórur** í Føroyum. Í hagtølunum hjá Skráseting Føroya sæst, at **143 íverksetarafeløg** eru skrásett frá 1. januar 2017, tá tað gjørdist møguligt at stovna íverksetarafelag við bert einari krónu í partapeningi, til í dag. Í sama tíðarskeiði **eru 210 smápartafeløg skrásett**. **Tilsamans eru sostatt omanfyri 350 nýggj feløg skrásett seinastu 16 mánaðirnar. Tað er meira enn eitt nýtt felag hvønn yrkadag.**

Tað er hugaligt at verða landsstýrismaður, tá ið í framtakshugurin, dirvið og arbeiðssemið er so stórt.

**Enn eru knotur í føroyskum íverksetarum.**

Góðan íverksetaradag.